b'\n_START_ARTICLE_\nMolbost\xc3\xb8tten\n_START_PARAGRAPH_\nMolbost\xc3\xb8tten er en muret obelisk, der siden 1938 har v\xc3\xa6ret opstillet p\xc3\xa5 Mols ved Knebels nordlige tilk\xc3\xb8rsel ved vejen til Agri. Den blev rejst af Knebel Borger- og H\xc3\xa5ndv\xc3\xa6rkerforening og skulle bl.a. fungere som vejviser til stendyssen Porsk\xc3\xa6r Stenhus._NEWLINE_St\xc3\xb8tten er ca. 3,8 meter h\xc3\xb8j og har en muret sokkel, der er pudset. Over soklen findes en firesidet billedfrise i basrelief udf\xc3\xb8rt i cement og grus, som illustrerer fire af de bedst kendte Molbohistorier: Storken i rugmarken, Kirkeklokken, Stokken og P\xc3\xb8lsen. Obelisken er muret i cementsten og pudset med gult cement. Ved senere istands\xc3\xa6ttelser er obelisken blevet kalket og malet gul. Foroven slutter obelisken med en pyramideformet tilspidsning. Hulrummet i obelisken er fyldt med stenafslag og beton. Murerarbejdet blev udf\xc3\xb8rt af murermester Hans Jensen fra Knebel sammen med to hj\xc3\xa6lpere._NEWLINE_Det er ukendt hvem der har tegnet st\xc3\xb8tten og udf\xc3\xb8rt billedfrisen. Blandt de mulige ophavsm\xc3\xa6nd til frisen n\xc3\xa6vnes "en kunstner fra \xc3\x85rhus, muligvis ved navn Gudmundsen" og "kunstmaler Fisker".'